***** ΑΠΟΦΑΣΗ ΤΟΥ ΣΥΜΒΟΥΛΙΟΥ της 8ης Οκτωβρίου 1990 για τη διαδικασία τη σχετική με τις παρεκκλίσεις από τους κανόνες καταγωγής που προβλέπονται στο πρωτόκολλο αριθ. 1 της τέταρτης σύμβασης ΑΚΕ-ΕΟΚ (90/523/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113, την πρόταση της Επιτροπής, Εκτιμώντας: ότι η τέταρτη σύμβαση ΑΚΕ-ΕΟΚ υπεγράφη στις 15 Δεκεμβρίου 1989 στη Λομέ· ότι κατά το άρθρο 2 της απόφασης αριθ. 2/90 του Συμβουλίου Υπουργών ΑΚΕ-ΕΟΚ της 27ης Φεβρουαρίου 1990 για τα μεταβατικά μέτρα που ισχύουν από 1ης Μαρτίου 1990 (1) το πρωτόκολλο αριθ. 1 της σύμβασης εφαρμόζεται από την 1η Μαρτίου 1990· ότι το άρθρο 31 του εν λόγω πρωτοκόλλου προβλέπει ότι τα αιτήματα των κρατών ΑΚΕ για παρεκκλίσεις από τους κανόνες καταγωγής του ιδίου πρωτοκόλλου θεωρούνται δεκτά εφόσον η Κοινότητα δεν ενημερώνει τα κράτη ΑΚΕ σχετικά με την άποψή της για τα αιτήματα εντός 60 εργάσιμων ημερών από την παραλαβή τους από τον εκπρόσωπο της ΕΟΚ που ασκεί από κοινού καθήκοντα Προέδρου της Επιτροπής Τελωνειακής Συνεργασίας ΑΚΕ-ΕΟΚ, που συγκροτείται βάσει του άρθρου 30 του πρωτοκόλλου αριθ. 1· ότι η κατάλληλη διαδικασία που εξασφαλίζει την έγκαιρη λήψη αποφάσεων εκ μέρους της Κοινότητας στον τομέα αυτό, είναι η διαδικασία ΙΙ εναλλακτική διατύπωση β) που προβλέπεται στο άρθρο 2 της απόφασης 87/373/ΕΟΚ του Συμβουλίου της 13ης Ιουλίου 1987 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (2)· ότι συνεπώς είναι αναγκαίο να θεσπιστεί μια διαδικασία που να εξασφαλίζει ότι η κοινοτική θέση θα δύναται να ληφθεί και να ανακοινωθεί στα κράτη ΑΚΕ εντός προθεσμίας 60 εργασίμων ημερών· ότι ο κανονισμός (ΕΟΚ, Ευρατόμ) αριθ. 1182/71 (3) θεσπίζει τους κανόνες που εφαρμόζονται στις περιόδους, ημερομηνίες και διορίες, ΑΠΟΦΑΣΙΖΕΙ: Άρθρο 1 Η κοινή θέση της Κοινότητας όσον αφορά αίτημα που υποβάλλουν τα κράτη ΑΚΕ για παρέκκλιση από τους κανόνες καταγωγής που προβλέπονται στο πρωτόκολλο αριθ. 1 της σύμβασης ΑΚΕ-ΕΟΚ θεσπίζεται από την Επιτροπή σύμφωνα με τη διαδικασία που προβλέπεται στο άρθρο 2. Άρθρο 2 Ο αντιπρόσωπος της Επιτροπής υποβάλλει στην επιτροπή καταγωγής ονομαζόμενη του λοιπού «επιτροπή» που συγκροτείται βάσει του κανονισμού (ΕΟΚ) αριθ. 802/68 του Συμβουλίου της 27ης Ιουνίου 1968 για τον κοινό καθορισμό της έννοιας «καταγόμενα προϊόντα» ή «προϊόντα καταγωγής» (4), όπως τροποποιήθηκε τελευταία από τον κανονισμό (ΕΟΚ) αριθ. 1769/89 (5), σχέδιο κοινής θέσης εντός 20 εργάσιμων ημερών από την παραλαβή αιτήματος για παρέκκλιση εκ μέρους του από πλευράς ΕΟΚ συμπροέδρου της Επιτροπής Τελωνειακής Συνεργασίας ΑΚΕ-ΕΟΚ. Η επιτροπή διατυπώνει γνώμη σχετικά με το σχέδιο εντός προθεσμίας την οποία μπορεί να ορίσει ο πρόεδρος ανάλογα με τον επείγοντα χαρακτήρα του θέματος. Η γνώμη διατυπώνεται από την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση στην περίπτωση αποφάσεων που καλείται να λάβει το Συμβούλιο βάσει προτάσεως της Επιτροπής. Κατά την ψηφοφορία στην επιτροπή οι ψήφοι των αντιπροσώπων σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία. Η Επιτροπή των Ευρωπαϊκών Κοινοτήτων θεσπίζει την κοινή θέση και τη διαβιβάζει αμέσως στα κράτη ΑΚΕ. Ωστόσο, εάν η κοινή θέση δεν είναι σύμφωνη με τη γνώμη της επιτροπής, ανακοινώνεται αμέσως από την Επιτροπή στο Συμβούλιο. Στην περίπτωση αυτή η Επιτροπή αναβάλλει τη διαβίβαση της κοινής θέσεως στα κράτη ΑΚΕ κατά 20 εργάσιμες ημέρες από την ημερομηνία ψηφοφορίας στην επιτροπή. Το Συμβούλιο μπορεί να λάβει διαφορετική κοινή θέση, με ειδική πλειοψηφία, εντός της προθεσμίας που αναφέρεται στο δεύτερο εδάφιο. Άρθρο 3 Για τους σκοπούς της παρούσας απόφασης οι εργάσιμες ημέρες είναι οι οριζόμενες στον κανονισμό (ΕΟΚ, Ευρατόμ) αριθ. 1182/71. Άρθρο 4 Η παρούσα απόφαση εφαρμόζεται από την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων. Λουξεμβούργο, 8 Οκτωβρίου 1990.

[Source: multi_eurlex | Tokens: 3600]